CELEX: 32019D0120
Language: sl
Date: 2019-01-24 00:00:00
Title: Izvedbeni sklep Komisije (EU) 2019/120 z dne 24. januarja 2019 o spremembi Direktive Sveta 2008/90/ES glede podaljšanja odstopanja v zvezi z uvoznimi pogoji za razmnoževalni material sadnih rastlin in sadne rastline, namenjene za pridelavo sadja, iz tretjih držav (notificirano pod dokumentarno številko C(2019) 254)

28.1.2019   
               
               
                  SL
               
               
                  Uradni list Evropske unije
               
               
                  L 24/27
               
            
         IZVEDBENI SKLEP KOMISIJE (EU) 2019/120
         z dne 24. januarja 2019
         o spremembi Direktive Sveta 2008/90/ES glede podaljšanja odstopanja v zvezi z uvoznimi pogoji za razmnoževalni material sadnih rastlin in sadne rastline, namenjene za pridelavo sadja, iz tretjih držav
         
            
               (notificirano pod dokumentarno številko C(2019) 254)
            
         
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2008/90/ES z dne 29. septembra 2008 o trženju razmnoževalnega materiala sadnih rastlin in sadnih rastlin, namenjenih za pridelavo sadja (1), ter zlasti drugega pododstavka člena 12(2) Direktive,
         ob upoštevanju naslednjega:
         
                     (1)
                  
                  
                     Člen 12(1) Direktive 2008/90/ES od Komisije zahteva, da odloči, ali so razmnoževalni material sadnih rastlin in sadne rastline, ki so pridelani v tretji državi in dajejo enaka zagotovila glede obveznosti dobavitelja, istovetnosti, lastnosti, zdravstvenega stanja, rastnega substrata, pakiranja, ureditve inšpekcijskih pregledov, označevanja in pečatenja, v vseh teh pogledih enakovredni razmnoževalnemu materialu in sadnim rastlinam, ki so pridelani v Uniji in izpolnjujejo zahteve in pogoje navedene direktive. Člen 12(2) Direktive 2008/90/ES določa odstopanje, ki državam članicam omogoča, da do sprejetja take odločitve pri uvozu razmnoževalnega materiala in sadnih rastlin uporabljajo pogoje, ki so vsaj enakovredni tistim, ki se uporabljajo za razmnoževalni material sadnih rastlin in sadne rastline, pridelane v Uniji.
                  
               
                     (2)
                  
                  
                     Tako odstopanje je bilo odobreno do 31. decembra 2018. Države članice lahko zato uporabljajo pogoje, ki so enakovredni tistim iz izvedbenih direktiv Komisije 2014/96/EU (2), 2014/97/EU (3) in 2014/98/EU (4).
                  
               
                     (3)
                  
                  
                     Trenutno razpoložljivi podatki o pogojih v tretjih državah še vedno ne zadoščajo, da bi na tej stopnji Komisija lahko sprejela kakršen koli sklep te vrste v zvezi s katero koli tretjo državo.
                  
               
                     (4)
                  
                  
                     Da se preprečijo motnje v trgovinskih tokovih, bi morale biti države članice še naprej upravičene do navedenega odstopanja.
                  
               
                     (5)
                  
                  
                     Od 14. decembra 2019 se bodo uporabljala nova pravila o zdravju rastlin iz Uredbe (EU) 2016/2031 Evropskega parlamenta in Sveta (5). V skladu z novimi pravili bodo škodljivi organizmi, ki so trenutno navedeni v Izvedbeni direktivi 2014/98/EU, in zahteve glede zdravja za razmnoževalni material spadali na področje uporabe navedene uredbe. Zato je primerno, da se omogoči dovolj časa za ocenitev skladnosti tretjih držav z novimi pravili o zdravju rastlin iz Uredbe (EU) 2016/2031 in njene izvedbene zakonodaje.
                  
               
                     (6)
                  
                  
                     Obdobje uporabe odstopanja iz člena 12(2) Direktive 2008/90/ES bi bilo zato treba podaljšati do 31. decembra 2022.
                  
               
                     (7)
                  
                  
                     Direktivo 2008/90/ES bi bilo zato treba ustrezno spremeniti.
                  
               
                     (8)
                  
                  
                     Ukrepi iz tega sklepa so v skladu z mnenjem oddelka za razmnoževalni material in rastline sadnih rodov in vrst Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            V prvem pododstavku člena 12(2) Direktive 2008/90/ES se datum „31. decembra 2018“ nadomesti z datumom „31. decembra 2022“.
         
         
            Člen 2
            Ta sklep je naslovljen na države članice.
         
         
            V Bruslju, 24. januarja 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 267, 8.10.2008, str. 8.
         
            (2)  Izvedbena direktiva Komisije 2014/96/EU z dne 15. oktobra 2014 o zahtevah v zvezi z označevanjem, pečatenjem in pakiranjem razmnoževalnega materiala sadnih rastlin in sadnih rastlin, namenjenih za pridelavo sadja, ki spadajo v področje uporabe Direktive Sveta 2008/90/ES (UL L 298, 16.10.2014, str. 12).
         
            (3)  Izvedbena direktiva Komisije 2014/97/EU z dne 15. oktobra 2014 o izvajanju Direktive Sveta 2008/90/ES v zvezi z registracijo dobaviteljev in sort ter skupnim seznamom sort (UL L 298, 16.10.2014, str. 16).
         
            (4)  Izvedbena direktiva Komisije 2014/98/EU z dne 15. oktobra 2014 o izvajanju Direktive Sveta 2008/90/ES v zvezi s posebnimi zahtevami za rodove in vrste sadnih rastlin iz Priloge I k Direktivi, posebnimi zahtevami, ki jih morajo izpolnjevati dobavitelji, in podrobnimi predpisi za uradne preglede (UL L 298, 16.10.2014, str. 22).
         
            (5)  Uredba (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (UL L 317, 23.11.2016, str. 4).